**Skitur med høydepunkter i Skarvheimen**

Skarvheimen er og blir et fantastisk skiområde. Her ligger kvistede ruter og solide hytter på rad og rekke i et kupert terreng gjennom flotte daler og nydelige høyder.

På denne turen går vi nordover, og starter på Finse der vi nyter en god frokost med utsikt mot Hardangerjøkulen, Norges sjette største isbre. Turen videre går til betjente hytter der vi bor et ekstra døgn for å bli godt kjent med fjellområdene rundt. Selvbetjeningshytta Kongshelleren blir et avbrekk fra "luksusen" vi er blitt vant til, og gir oss mulighet til blant annet å lage gruppas spesialitet fra proviantlageret.

Bestyrerne i Skarvheimen gleder seg til besøk av gruppen. Våre trygge, dyktige turledere ser alltid fram til en tur i Skarvheimen med motiverte deltakere.

**PROGRAM**

**Dag 1: Ankomst Finsehytta (1.223 moh), ca 300 m/5 min.**
Oppmøte på Finsestasjon. På ski over Finsevatnet til Finsehytta (1223 moh). Innlosjering og skitur før middag. Vi benytter kvelden til felles samling med presentasjon, informasjon om turen, gjennomgang av utstyr og etappene.

**Dag 2: Finsehytta - Geiterygghytta (1.229 moh), ca 17 km/5-6 t.**
Dagens tur, med Omnsbreen (1530 moh)  som høyeste punkt, er en populær og mye brukt skitur. Det er forståelig. Etterhvert som vi spiser høydemetere får vi bedre og bedre utsikt mot Hardangerjøkulen. Så velter vi utover mot nye trakter og sklir over Omnsvatnet før vi ankommer Geiterygghytta. Geiterygghytta er en nydelig plass å bo på. Kvelden kan gjerne komme sigende på.

**Dag 3: Geiterygghytta**
Vi satser på en tur opp mot Kyrkjedøri - en spektakulær "port" i fjellet. Hallingskarvet strekker seg hele veien øst for oss om vi kommer helt fram til  "døri". Uansett er dette en av de flotteste skiturer man gå i denne delen av Skarvheimen. For den som ønsker er det mulighet til å nyte dagen på og rundt hytta.

**Dag 4: Geiterygghytta - Kongshelleren (selvbetjent) 1.450 moh, ca 12 km/4-5 t.**
I kupert terreng går vi til selvbetjeningshytta Kongshelleren. Hytta ligger høyt og fint plassert mellom Langavatnet og Kongshellervatnet. Her tilbereder vi måltidene sammen.

**Dag 5: Kongshelleren - Iungsdalshytta, 1.111 moh**, **ca 14 km/5 t.**
Fra Kongshelleren går løypa rett østover og over isen på Vestre og Austre Volavatnet. Etter litt utforkjøring, hvor man eventuelt kan prøve seg på litt telemarkssvinger, ankommer man Iungdalshytta. Iungdalshytta ligger i hjertet av Skarvheimen med en spektakulær utsikt.

**Dag 6: Iungsdalshytta**
Vi bruker hviledagen på en tur innover i Fødalen. Kvisteruta nordover kommer opp i et nydelig terreng og vi finner en trivelig lunsjplass. Er det gode snøforhold og pudderføre, får vi en finfin nedkjøring tilbake til hytta. Deretter kan dere glede dere til lokalmat servert i den lille og koselige spisestua.

**Dag 7:  Iungsdalshytta - Myrland - retur Oslo,** **ca 20 km/6-7t.**
Etter en lang og rolig frokost pakker vi sekkene våre og setter kursen mot sivilisasjonen.
Vi starter dagen med skitur over Iungsdalsvatnet/Djupsvatnet. Videre øst- og sørover kommer vi inn på oppkjørt løype som tar oss bratt ned til Myrland parkering. Derfra 400m østover på bilvei til Myrland Turist- og Servicesenter. Her er det muligheter for å kjøpe litt mat før avreise. Ekstrabuss/taxi fra Myrland til Ål stasjon.

Alle tidsberegninger er gjort ut i fra en gjennomsnittsfart på ca 3 km/ t. Vær obs på at pauser, vær- og føreforhold, ol. ikke er innberegnet i tid brukt på turen.

Med forbehold om endringer i program og rute.

[**Gradering av turen**](https://www.dntoslo.no/graderingfellesturer/)**: lengde rød, terreng rød**
Vinterfjellet er vakkert, men lunefullt. Selv den enkleste skitur kan bli svært krevende med utfordrende skiføre og mye vær. Med riktig og godt utstyr er det oftest disse turene man husker best og som gir godt samhold og gode historier. I fjellet går man utenom preparerte løyper og må være forberedt på å tråkke spor selv. Pakk sekken riktig og smart.